钦定古今图书集成/明伦汇编/氏族典/第332卷 > 刘引
## 钦定古今图书集成/明伦汇编/氏族典/第332卷 > 刘引

按《晋书刘引传》：“引字承引，东莱掖人，汉齐悼惠王肥
之后也。美姿容，善自任遇，结交时豪。会天下大乱，携
母避地辽东，路经幽州，刺史王浚留引，表为渤海太
守。浚败，转依冀州刺史邵续。续徒众寡弱，谋降石勒，
引言于续，乃遣使江南。既至，元帝命为丞相参军，累
迁尚书吏部郎。王敦请为右司马，引知敦有不臣心”，
枕疾不视事，以是忤敦意，出为豫章太守。咸和初，为
平南军司。苏峻作乱，温峤率众而下，引守湓口。事平，
赐爵丰城子。俄而代峤为平南将军、都督江州诸军
事。为郭默所杀。子赤松嗣，位至黄门郎，义兴太守。